text: Tað var sum í Orminum Langa: lunnar brustu og jørðin skalv, tá tvær av mætastu fóttbóltsjóðum í heiminum, suðuramerikansku risarnir, Brasil og Argentina, máttu ígjøgnum alt kensluraðið í stríðnum at lívbjarga sær.
text: #000001
text: HM í fótbólti, HM tíðindi, Neymar
text: #000003
text: Stóri favoritturin - fimmfaldi HM-vinnarin Brasil - misti á stokkinum, og reyk úr kappingini eftir umdyst og brotssparkkapping móti Kroatia. Sambadansurin steðgaði brádliga, og tøgn legðist á hina kátu, gulu fylkingin. Spælarar og áskoðarar táraðu og lippaðu, onkur brast í sjóheitan grát.
text: #000004
text: Tíðindastovur skriva, at fólk eru sorgarbundin og í døpurhuga í tí stóra landinum, tá gula fótbóltslandsliðið, ið sameinir tær gott og væl tværhundrað milliónir fólkini í suðuramerikanska landinum, tapir í heimsmeistarakappingini.
text: #000005
text: HM í fótbólti, HM tíðindi, Kroatia
text: #000006
text: Forsetin, Lula, skrivar hugtungur á Twitter: Okkara menn stríddust av øllum alvi. Neymar skeyt eitt hugtakandi og vakurt mál, sum av røttum átti at vissað okkum sigurin, men eydnan var okkum ikki blíð í dag. Eg sendi venjara og spælara mína heilsan og samhuga. Men lat okkum ikki falla í fátt, heldur eiga vit at líta framá í góðum treysti.
text: #000008
text: Brasil tóktist hava sigurin í hendi, tá Neymar í stórum stíli legði Brasil á odda í umdystinum, men í evstu stund svaraði Kroatia aftur í einum av ráru álopunum, sum teir fingu í lag í dystinum, og við dugnasemi og hepni eydnaðist Bruno Petkovic at javna til 1-1.
text: #000009
text: HM í fótbólti, HM tíðindi
text: #000010
text: Og í brotssparkkappingini vóru kroatar tryggir og eirindaleysir, sum teir vanliga eru í hesari serligu disciplinini. Málmaðurin bjargar kringur, og skjúttarnir eru tryggir og náðileysir.
text: #000011
text: Hetta eru aðru ferð á rað, at Kroatia, sum fekk sjálvstøðu í 1991 - og einans telur fýra milliónir fólk - er komið í hálfinaluna í heimsmeistarakappingini í fótbólti.
text: #000012
text: Tað er ikki yvir at dylja, at ítróttur og fótbóltur - kanska serliga fótbóltslandsliðið - hevur átt týðandi lut í strembanini at skilgreina ein kroatiskan tjóðskaparsamleika eftir at Jugsolavia gekk til grundar fyrst í 90-unum. Fyrrverandi kroatiski landsliðsspælarin, Slaven Bilic, sigur soleiðis: vit spæla ikki bara okkara vegna. Ei heldur bara fyri núverandi Kroatia. Vit spæla fyrst og fremst teimum til heiðurs, sum lótu lív í borrgarakrígnum í 90-unum - teimum, sum offraðu seg fyri, at Kroatia gjødist sjálvstøðugt. Tá Kroatia spælir, spæla vit í veruleikanum fyri einari heilari rørslu - einari frælsisrørslu, sigur Slaven Bilic.
text: #000013
text: Ein annar fyrrverandi kroatiskur landsliðsspælari, Zvonimir Boban, sigur: Ongastaðni í heiminum hevur ítrótturin so sterkan tjóðarbyggjandi og samleikafremjandi týdning, sum í Kroatia.
text: #000014
text: Ósigurin tekur rímiligt fast í Brasil. venjatin, Tite, hevur boðað frá, at hann leggur frá sum, og stjørnan, Neymar, sum nú er 30 ára gamal, ivast, um hann aftur verður at síggja á landsliðnum. Málið, hann skeyt í gjár, er hitt 77 tjúgungda fyri Brasil. Hann hevur tí lagt upp upp á síðuna á úrmælinginum Pelé, sum í fleiri ár hevur átt metið sum tann, ið hevur skotið flest mál á brasilska fótbóltslandsliðnum.
text: #000015
text: 82 ára gamli Pelé sendi Neymar eina vakra heilsan eftir dystin í gjár. - Okkara uppgáva sum ítróttarmenn er at veita fólki íblástur og gleði, og tú hevur í fleiri ár ríkað brasilsku tjóðina og allan fótbóltsheimin við tínum gávum, skrivar tann illa sjúki Pelé.
text: #000016
text: Valdar sorg í Brasil, er stórur fagnaður í grannalandinum Argentina. Í einum øðrum minniligum dysti - kanska í uppaftur størri drama enn í tí fyrra dystinum í gjár - vann Argentina seg í hálvfinaluna eftir javnleik og umdyst og brotssparkkappig móti Hollandi.
text: #000017
text: Dysturin hevði alt, eisini ta misháttu og bondsku útsíðuna av einum uppskakandi drama. Soleiðis er ofta, tá nógv stendur á í dystum millum júsi hesi londini. Mong hava tikið til HM-finaluna, sum hesi bæði londini spældu í Buenos Aires í 1978. Og aftur í gjárkvøldið kom ilt í spælarar. Ferð eftir ferð illneitaðust teir hvør við annan, vóru malsjønskir og meinfýsnir, stundum óreinir. Tað var í heilum farið um mark við tí, sum mannsømiligt og virðiligt er. Og dómarin tóktist í so veikur at hava tamarhald á sínum fylgi, tá vargur kom í.
text: #000018
text: Dysturin endaði javnur 2-2. Argentisnki úrmælingurin Messi var upphavsmaður til fyrra argentinska málið við genialari fríspæling og skeyt sjálvur annað málið við brotssparki. Hjá Hollandi bragdaði ikki fyrr enn tann hávaksni Wout Weghorst kom á vøllin seint í dystinum. Honum eydnaðist við tveimum málum at senda Holland út í umdyst og brotssparkkapping, men her vóru argentinar tryggari við góðum málmanni, sum bjargaði fyrsta skotinum frá hollenska Liverpool-liðskiparanum Virgil van Dijk. Roknað verður við, at hetta var seinasti dystur við víðgitna hollendska venjaranum Louis van Gaal við róðrið.
text: #000019
text: Í Argentina er alt á gosi, nú landið er komið í hálvfinluna í heimsmeistarakappingini. Harðvunni sigurin á Hollandi fyllir allar avísforsíður í morgun. Clain skrivar, at Messi vann okkum dystin. La Nacion skrivar: søguligur og dramatiskur sigur. Uppi millum heiðurgestirnar á leikvøllinum í Katar sóust bæði Mario Kempes, sum var stóra stjørnan í 1978, tá Argentina vann fyrsta HM-heitið, og Jorge Valdano, sum var týðandi spælari, tá Argentina vann annan HM-sigurin í 1986. Spurningurin er, um Messi røkkur sínum dreymi um at vinna Argentina sítt triðja HM-heiti í fótbólti.
text: #000020
text: Seks lið eru nú eftir í HM-kappingini í Katar. Ein vika er eftir av kappingini, og seks dystir eru eftir at spæla.
text: #000021
text: Seinnu fjórðingsfinaludystirnir eru í dag. Og eftir teir, eru bara fýra lið eftir í kappingini.
text: #000022
text: Seinnapartin spæla Portugal og Marokko. Vinnur Marokko, sum óvæntað sendi Spania úr kappingini í áttandapartsfinaluumfarinum, eru teir fyrsta lið úr Afrika, og fyrsta islamska og arabiska liðið, sum hevur spælt seg í eina hálvfinalu í heimsmeistarakappingini í fótbólti.
text: #000023
text: Venjarin, Walid Regragui, sigur, at allur tann arabiski og muslimski heimurin stendur saman um Marokko í dag. - Vit hava stóra virðing fyri Portugal, men vit ræðast teir ikki og vita, at vit eru mentir at koppa teimum, sigur hann.
text: #000024
text: Stórur spenningur er um, hvørt portugisiski venjarin, Fernando Santos, aftur fer at seta Christaino Ronaldo á beinkin, og lata hin unga Goncalo Ramos, sum loysti hann so fyrimyndarliga av í seinasta dysti, sleppa at vera við frá byrjan. Ramos tók av áliti venjarans og skeyt hattrikk í 6-1 sigrinum hjá Portugal á Sveis í áttandapartsfinaluumfarinum. Tað hevur sum skilst fingið øði í Ronaldo, at hann á fyrsta sinni varð vrakaður á landsliðnum, men venjarin avsannar, at nakað misljóð er millum seg og Ronaldo.
text: #000025
text: Fótbóltsfepur í Onglandi og Fraklandi
text: #000026
text: Seinni fjórðingsfinaludysturin í kvøld er ikki minni spennandi og forvitnisligur. Hann stendur millum heimsmeistarnar Frakland og Ongland.
text: #000027
text: Rættur fótbóltsfepur herjar í báðum londum. Tíðindafólk, sum arbeiða í Fraklandi og Onglandi, siga, at hetta snýr seg um annað og meira enn bara ein fótbóltsdyst. Í ensku fólkasálini brýtur í bæði borð. Fólk standa spjadd í spurninginum um Brexit, høgu orkuprísirnir níva, verkføll hótta, lítið er at brosa um, men nú hava tey fingið sítt fótbóltslandslið at savnast um. Eitt heimsmeistaraheiti til Ongland hevði verið vorðið sum jólagáva. Nakað tað sama er í Fraklandi. Búskaparligu avbjóðingarnar níva fólk, ið sakna okkurt at standa saman um, og her er fótbóltslandliðið teimum hent. At endurvinna HM fer at veita teimum ein linnandi fløva.
text: #000028
text: Avísirnir skúma við fótbóltsyvirskriftum. Forsíðan á LÉquipe hevur franska hvirluvindin Kylian Mbappe ílætnan sum James Bond. Blaðið Le Parisien hevur vyirskriftina: Shock Royal - kongaligur hvøkkur, og blaðið Liberation hevur eisini Mbappe á forsíðuni, og har stendur, at hann er svangur. Blaðið Le Mode skrivar, at nú sansar at hjá Les Bleus - teimum bláu - franska landsliðnum.
text: #000029
text: Ensku avísirnir skriva eisini nógv um franska hvirluvindin, Kyliam Mbappe. Okkurt blað sigur seg vita, at hann í háferð rennur 38 kilometrar um tíman. Men verjuleikarin hjá Manchester City, Kyle Walker, sum helst skal renná aftaná honum, er eisini tiltikin skjótur, næstan líka skjótur sum Mbappe, siga teir.
text: #000030
text: Í gjárkvøldið sást London Eye skyggja í Santa George krossslitunum á enska flagginum. Og ensku avísirnar standa einki aftanfyri tær fronsku. Daily Mail hevur enska liðskiparan og framherjan Harry Kane á forsíðuni. Við stórum stavum stendur: Stand up and be herous - reisist og útinni hetjuleiklutin. Og stóra yvirskriftin í gølublaðnum The Sun er: Now lets make french toast, lads - dreingir, skulu vit ikki fáa okkum eina ristaða franska?
text: #000031
text: Ongland og Frakland hava ikki møtst í einum HM-endaspæli í tretivu ár. Í HM-endaspælinum í Spania í 1982 vann Ongland 3-1 á Fraklandi í køvandi hita í Bilbao við tveimum málum, sum Bryan Robsen skeyt - hitt fyrra skeyt hann longu eftir hálvan minutt.
text: #000032
text: Frakland er helst tepur favorittur, men báðir partar siga seg hava stóra virðing hvør fyri øðrum.
text: #000033
text: Frakland vann seinastu HM-kappingina, Ongland var tá í hálvfinaluni, men í EM-endaspælinum í fjør summar stóð Ongland sg betri, og spældi seg í finaluna, sum teir taptu fyri Italia eftir brotssparkkapping.
text: #000034
text: Kringvarpið vísir báðar dystirnar í dag. Klokkan trý spæla Portugal og Marokko, og klokkan sjey í kvøld bresta Frakland og Ongland saman.
text: #000035
text: Eftir høvuðstíðindasendingina á middegi, frætta vit nýggjastu tíðindini um endaspælið í heimsmeistara-kappingini í fótbólti fyri manslandslið. Suni Merkistein leggur til rættis.
text: #000037